Making Money – Terry Pratchett. 'n Suid-Afrikaanse perspektief. | wurmblikkie
Making Money – Terry Pratchett. 'n Suid-Afrikaanse perspektief.
Terry Pratchett is geniaal, 'n ware satiriese fantasieverhaal-maestro. Ek het onlangs sy Making Money klaargelees. Wat 'n fees! Ek weet nie waar kry hy sy idees vandaan nie, maar gewoonlik slaan hy die spyker op die kop. Twee tema's in die boek staan vir my voorop:
Pratchett beskryf die bankwese as in 'n gemors – 'n profetiese uitspraak, as mens daaraan dink. Dit gaan vir hom baie oor waarin die sekuriteit van geld/bankwese gesetel is. (Sien punt 2). In die proses wees Pratchett hoe onderduims die hele gedoente is / kan wees.
Die oplossing (of is dit juis sy kritiek?) wat Pratchett bied is dat die sekuriteit van bankwese in die werkersklas lê. Interessant genoeg stel Pratchett juis hierdie laag in die samelewing as die grootste gevaar-wie hulle beheer, kan die wêreld oorwin. Hier lê ook die grootste potensiaal vir rewolusie! Dalk lees ek te veel in die hele storie in. Ten minste het dit my laat dink!
Die storie lyk natuurlik anders hier in Suid-Afrika. Die banke is in 'n toestand, nog altyd. Mens sit ook nie jou geld in die bank om dit te laat groei nie, net om dit op te pas. Jy betaal hulle, anders as in Pratchett se tuisland. (So lyk dit vir iemand wat nou nie juis baie verdien nie!)
Afrika lyk op die oog af 'n bodemlose put te wees wat dors geld opslurp. Korrupsie; rykes wat al hoe ryker word; armes wat in sommige plekke lankal nie meer hul hoop in geld as handelsmiddel stel nie. Ek kies egter om mooi te luister wat Pratchett sê – of ten minste wat ek inlees in wat hy geskryf het. (Praat van lustig allegoriseer!) Die eintlike waarde van 'n land is in sy mense. Dis dalk diep begrawe, soos 'n skat, maar dis daar. Daar word bietjie hiervan uitgebeeld in The Motorcycle Diaries, een van my gunsteling flieks. Dit handel oor Che Guevara se lewe. Dis verseker verromantiseer, maar darem dra dit 'n sterk boodskap. Gaan kyk dit gerus.
Wat my betref, ek val maar saam in hierdie bodemlose put. Om dit nog beter te stel: ek val SAAM met SA mense in hierdie put. In hierdie wonderlike, skatryk land.
This entry was posted on Donderdag, April 9th, 2009 at 11:56 vm and is filed under armoede, boeke, flieks, Suid Afrika.	You can follow any responses to this entry through the RSS 2.0 feed. You can leave a response, or trackback from your own site.